**Forretningsorden**

*Norges Quizforbunds generalforsamling 2014 – vedlegg 1.*

Styret fremmer følgende forslag til forretningsorden for generalforsamlingen 2014:

1. Presidenten åpner generalforsamlingen, og leder forhandlingene frem til dirigent er valgt.
2. Dirigenten leder forhandlingene. Dirigenten kan gi medlemmer av forbundsstyret ordet utenom talerlisten for å svare på spørsmål eller gi saksopplysninger. Forslag om å begrense antall talere, avslutte debatten eller sette strek for talerlisten, skal voteres over straks, uten debatt. Dirigenten kan fremme forslag om begrensinger i taletiden.
3. Generalforsamlingen behandler de saker som fremkommer av innkallingen. Andre saker kan behandles når 2/3 av de fremmøtte vedtar det. Slik beslutning må tas i forbindelse med vedtak om godkjennelse av sakslisten.
4. Votering skal foregå ved håndsopprekking, men ethvert medlem kan kreve skriftlig votering. Alle valg utenom konstitueringen skal skje skriftlig, med mindre generalforsamlingen enstemmig frafaller dette.
5. Alle vedtak fattes med vanlig flertall, unntatt endringer av vedtektene som krever 2/3 flertall. Blanke stemmer regnes ikke som avgitt. Ved stemmelikhet skal det skal foretas ny votering. Ved fortsatt stemmelikhet, blir dirigentens stemme avgjørende. Dette gjelder ikke ved valg.